Pakistani’s vas oor lughawe-ontvoeringsArgieffoto Twee mans wat glo drie Bangladesjers van die OR Tambo Internasionale Lughawe ontvoer het, is in hegtenis geneem. “Die twee mans, van Pakistan, is Vrydag in hegtenis geneem danksy ŉ gesamentlike poging deur lede van die Suid-Afrikaanse Polisiediens en die metropolisie,” het hoofsupt. Wayne Minnaar, woordvoerder van die Johannesburgse metropolisie, Saterdag gesê. “Die polisie het inligting ontvang dat die twee verdagtes reeds loskoopgeld ter waarde van R150 000 ontvang het en ŉ verdere R20 000 by die MacDonalds in Xavierstraat in Ormonde sou ontvang.” Die twee mans het na hul inhegtenisneming die polisie na ŉ huis in Robertsham geneem waar die drie ontvoerde mans gevind is. Een van die mans is op 29 Januarie ontvoer en die ander twee mans is verlede Sondag ontvoer. “Die twee verdagtes word by die selle by OR Tambo-lughawe aangehou en sal binnekort in die hof verskyn op aanklag van ontvoering,” het Minnaar bygevoeg.